Nr. DGB/139883/11.04.2024 APROB

 Secretar de Stat

 Dan Ștefan CHIRU

**REFERAT DE APROBARE**

***Obiect: Elaborarea și promovarea proiectului de Ordin privind aprobarea derogării pentru recoltarea unor exemplare din specia fazan (Phasianus colchicus)***

Proiectul de ordin stabilește derogarea pentru recoltarea unor exemplare de păsări care pun în pericol siguranța aeronautică, în perimetrul Aeroportului Internațional Craiova.

Autoritatea publică centrală pentru protecția mediului acordă derogări, cu avizul prealabil al Academiei Române, cu condiția să nu existe o alternativă acceptabilă, iar măsurile derogatorii să nu fie în detrimentul menținerii populațiilor speciilor respective într-o stare de conservare favorabilă în arealul lor natural și numai în anumite situații.

Derogările nu se acordă dacă există riscul ca acestea să aibă un impact negativ semnificativ, de ordin calitativ sau cantitativ, asupra populației care face obiectul derogării.

La baza elaborării prezentului ordin au stat prevederile art. 38 alin. (2) din *Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare* *“(2) Derogările se stabilesc prin ordin al conducătorului autorităţii publice centrale pentru protecţia mediului şi pădurilor, cu avizul Academiei Române”* și ale *Ordinului ministrului mediului și al ministrului agriculturii, pădurilor și dezvoltării rurale nr. 203/14/2009 privind Procedura de stabilire o derogărilor de la măsurile de protecție a speciilor de floră și faună sălbatică*.

La stabilirea derogării au fost întrunite cumulativ condițiile prevăzute la art. 1 alin. (3) din *Procedura de acordare a derogărilor de la măsurile de protecție strictă a speciilor de floră și faună sălbatică din 05.03.2009*, respectiv nu există o alternativă acceptabilă, iar măsurile derogatorii nu sunt în detrimentul menținerii populației speciei într-o stare de conservare favorabilă.

Având în vedere:

1. solicitările de derogare nr. 1891/14.03.2024 și nr. 2176/27.03.2024, înregistrate la Garda Forestieră Rm. Vâlcea cu nr. 3966/14.03.2024 și nr. 4711/27.03.2024, formulate de către R.A. Aeroportul Internațional Craiova, situat pe raza fondului cinegetic nr. 62 denumit Ghercești din județul Dolj, gestionat de către Asociația Vânătorilor și Pescarilor Sportivi Artemis Craiova, pentru recoltarea unor exemplare din specia fazan (Phasianus colchicus) care pun în pericol siguranța aeronautică în perimetrul aeroportului;
2. contractul încheiat de către R.A. Aeroportul Internațional Craiova cu Asociația Vânătorilor și Pescarilor Sportivi Artemis Craiova, în vederea intervenției cu arma de vânătoare pentru eliberarea pistei de zbor;
3. Nota de constatare nr. 4790/28.03.2024, Raportul de activitate nr. 4818/29.03.2024 și scrisoarea nr. 4887/01.04.2024 întocmite de Garda Forestieră RM. Vâlcea prin care se propune suplimentarea cotei de recoltă în afara perioadei legale de vânătoare cu un număr de 100 exemplare din specia fazan pentru recoltarea acestora în incinta Aeroportului Internațional Craiova situat în cadrul fondului cinegetic nr. 62 denumit Ghercești din județul Dolj gestionat de către Asociația Vânătorilor și Pescarilor Sportivi Artemis Craiova;
4. faptul că activitatea de recoltare a exemplarelor din specia fazan în incinta aeroportului are o importanță deosebită pentru siguranța traficului aerian și pentru prevenirea unor incidente cu urmări deosebit de grave;
5. populația de fazan (Phasianus colchicus) se află într-o stare de conservare favorabilă în arealul natural cu un efectiv evaluat pe fondul cinegetic în cauză de 469 exemplare față de un efectiv optim de 100 exemplare,

considerăm că este necesară acordarea unei derogări, în vederea recoltării păsărilor care pun în pericol siguranța aeronautică în perimetrul Aeroportului Internațional Craiova. Acțiunea de recoltare se va realiza cu personal tehnic de specialitate al gestionarului, cu respectarea prevederilor *Ordinului ministrului agriculturii și dezvoltării rurale nr. 353/2008 privind autorizarea, organizarea și practicarea vânătorii, cu modificările și completările ulterioare.*  Recoltarea se va face prin împușcare.

Pentru această activitate se va solicita și obține autorizația de mediu pentru capturare/recoltare.

În termen de 7 zile de la data aplicării derogării, beneficiarul are obligația să transmită autorității teritoriale pentru protecția mediului, de pe raza administrativ - teritorială unde s-a desfășurat acțiunea de capturare/recoltare, un raport asupra fiecărei acțiuni derulate în baza derogării obținute. Rapoartele asupra fiecărei acțiuni derulate în baza derogării acordate se transmit, în copie, autorității publice centrale pentru protecția mediului, de către autoritățile teritoriale ale acesteia, în maximum 30 de zile de la încheierea perioadei pentru care s-a acordat derogarea.

Ținând cont de precizările anterioare, considerăm oportună respectarea prevederilor *art. 7 alin. (13) din Legea 52/2003 privind transparența decizională în administrația publică, republicată,* care prevede “*(13)* *Prin excepţie de la prevederile alin. (2), în cazul reglementării unei situaţii urgente sau a uneia care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării şi anterior expirării termenului prevăzut de respectivul alineat.”*

Având în vedere cele menționate anterior, a fost elaborat proiectul de Ordin privind aprobarea derogării pentru recoltarea unor exemplare din specia fazan (Phasianus colchicus), pe care îl supunem spre aprobare.

**DIRECTOR GENERAL**

**Ilie MIHALACHE**